กรมทรัพย์สินทางปัญญา ขานรับมติ ครม. วางแผนเพิ่มมูลค่าสินค้า GI เป็น 30,000 ล้านบาท พร้อมจับมือห้างสรรพสินค้ารายใหญ่ จัดมุมขายเฉพาะสินค้า GI
กรมทรัพย์สินทางปัญญา ขานรับมติ ครม. วางแผนเพิ่มมูลค่าสินค้า GI เป็น 30,000 ล้านบาท พร้อมจับมือห้างสรรพสินค้ารายใหญ่ จัดมุมขายเฉพาะสินค้า GI        นายทศพล ทังสุบุตร อธิบดีกรมทรัพย์สินทางปัญญา เปิดเผยว่า ขณะนี้กรมฯ อยู่ระหว่างผลักดันและขยายมูลค่าการตลาดสินค้าสิ่งบ่งชี้ทางภูมิศาสตร์ (GI) จาก 3,000 ล้านบาท เพิ่มเป็น 30,000 ล้านบาทต่อปี ตามมติคณะรัฐมนตรี (ครม.) ที่ได้มอบหมายให้กระทรวงพาณิชย์เร่งดำเนินการ โดยผลการดำเนินการในปี 2561 ที่ผ่านมาสามารถเพิ่มมูลค่าการตลาดให้กับสินค้า GI ที่ขึ้นทะเบียน 103 รายการ จาก 67 จังหวัดได้ประมาณ 4,000 ล้านบาท และคาดการณ์แนวโน้มการเพิ่มมูลค่าการตลาดให้กับสินค้า GI ยังมีการขยายตัวได้ดีต่อเนื่อง ทั้งนี้ แผนการผลักดันสินค้า GI กรมฯจะเข้าไปช่วยสร้างเรื่องราวให้กับสินค้า GI (GI Story) ให้รู้ที่ไปที่มาของสินค้า เพื่อให้ผู้บริโภคได้รับรู้ และสร้างภาพลักษณ์ที่ดีให้กับสินค้า ส่วนด้านการตลาด จะร่วมมือกับบริษัท เซ็นทรัล ฟู้ด รีเทล จำกัด จัด เพิ่มช่องทางการจำหน่ายให้กับสินค้า GI ด้วยการจัดมุมจำหน่ายสินค้า GI     อย่างไรก็ตาม ปัจจุบัน กรมฯ ได้ให้ความคุ้มครองสินค้า GI ไทยและต่างประเทศ รวม 119 รายการ เป็นสินค้าไทย 103 รายการ จาก 67จังหวัด และสินค้าต่างประเทศ 16 รายการ จาก 8 ประเทศ สำหรับสินค้า GI  ที่ได้รับการขึ้นทะเบียนใหม้ในปี 2562 มีจำนวน 4 สินค้า ได้แก่ทุเรียนสาลิกาพังงา กาแฟวังน้ำเขียว ข้าวหอมมะลิทุ่งสัมฤทธิ์ และมะม่วงยายกล่ำนนทบุรี